Αντώνης_Μιτζέλος
Βιογραφικά στοιχεία
Γεννήθηκε στον Πειραιά στις 25 Ιουνίου 1961. Η καταγωγή του είναι από το νησί της Σκιάθου όπου είναι δημότης και εκεί έχει συνθέσει το μεγαλύτερο μέρος του έργου του. Ξεκίνησε να παίζει κιθάρα ως αυτοδίδακτος από πολύ μικρή ηλικία και στα 13 του χρόνια έγραψε το πρώτο του τραγούδι που εκδόθηκε αργότερα με το συγκρότημα Τερμίτες και την ερμηνεία του Γιώργου Νταλάρα ("Αρκούδες"), ενώ στον στρατό έγραψε και μέρη του τραγουδιού "Σκόνη" που κυκλοφόρησε πάλι με το συγκρότημα Τερμίτες και την ερμηνεία του Γιώργου Νταλάρα. Σπούδασε μουσική, ανώτερα θεωρητικά και Jazz εναρμόνιση στο Κεντρικό ωδείο με καθηγητή τον Σπύρο Ραυτόπουλο, συγγραφέα, αρχιμουσικό και ενορχηστρωτή της Ορχήστρας Σύγχρονης Μουσικής της ΕΡΤ. Υπήρξε ιδρυτικό μέλος του ροκ συγκροτήματος (PLJ Band - Τερμίτες (1980-88).Tη δεκαετία του 1980 εκτός από τη χαρακτηριστικά μεγάλη του ταχύτητα έφερε και ανέπτυξε στην Ελλάδα για πρώτη φορά τεχνικές όπως το Tapping, Floyd rose tremolo και Violin-volume gtr. Ξεκίνησε να παίζει μουσική επαγγελματικά το 1977 με μικρές rock μπάντες (Fire War Shippers) μαζί με τον Γιάννη Νικολάου (Λαθρεπιβάτες) και τον Άκη Τουρκογιώργη (Socrates). Το 1980 στην Πλάκα γνωρίζει τον Νικόλα Άσιμο και παίζει μαζί του περιστασιακά με το συγκρότημα Κροκ. Παίζει με τους Τερμίτες 1980-1988, συνεργάζεται συναυλιακά με τη Χάρις Αλεξίου (1988-1991), τον Γιάννη Πάριο και τη Δήμητρα Γαλάνη, την Αφροδίτη Μάνου, τον Μανώλη Μητσιά, την Μαρίζα Κωχ, τον Κώστα Χατζή, τον Μανώλη Λιδάκη, τον Χρήστο Νικολόπουλο, την Ελευθερία Αρβανιτάκη, τον Αλκίνοο Ιωαννίδη 1990 - 2000 και τον Γιάννη Κότσιρα 1999-2001. Έκτοτε κάνει συναυλίες παίζοντας αποκλειστικά τη μουσική του συνεργαζόμενος με πληθώρα καλλιτεχνών μεταξύ των οποίων και ο Βασίλης Λέκκας, ο Λαυρέντης Μαχαιρίτσας, ο Βασίλης Καζούλης, η Μαργαρίτα Ζορμπαλά, ο Νίκος Ζιώγαλας, ο Δημήτρης Μπάσης, η Ελένη Βιτάλη, ο Σάκης Μπουλάς, ο Γιάννης Ζουγανέλης, η Έρρικα Πατρικίου, ο Γιάννης Σμοίλης, η Ελεονόρα Ζουγανέλη, ο Γιάννης Γιοκαρίνης, ο Γιάννης Σαββιδάκης, ο Μπάμπης Στόκας, η Θεοδοσία Τσάτσου, ο Γιάννης Κούτρας, η Τάνια Τσανακλίδου, οι Μπλε, ο Νότιος ήχος, τα Κίτρινα ποδήλατα, οι C-real, οι Εστουδιαντίνα, η Μαρίνα Σκιαδαρέση, οι Εκείνος και Εκείνος, η Σοφία Παπάζογλου, ο Νίκος Ξύδης, η Βαλέρια Κουρούπη, ο Γιώργος Περρής, η Ελένη Πέτα, η Πένυ Σκάρου, ο Hannibal, ο Κυριάκος Χαμπίδης, οι OMERTA, ο Κωνσταντίνος Καζάκος, η Μαριάννα Πολυχρονίδη, Μιρέλλα Πάχου, Ζωή Παπαδοπούλου, ο Παντελής Θαλασσινός, Φωτεινή Δάρρα κ.α. Από το 1993 έως το 2001 ταξιδεύει, στα κενά των συναυλιακών υποχρεώσεων του, και ηχογραφεί στη Νέα Υόρκη με μουσικούς της blues, της reggae και της Jazz. Συνεργάζεται με τον Tony Smallios, τον David Kowalski (βραβεία Grammy και Emmy) στα ιστορικά Hillside Sound Studios και στο Bennett Studios (New Jersey). Συνεργάζεται με τον Ιάπωνα τραγουδιστή Αkira Inaba γράφοντας για αυτόν τραγούδια στην Ιαπωνική γλώσσα. Γράφει σε στίχους της Ελένης Ζιώγα το άλμπουμ "Φύλακας άγγελος" με ερμηνευτή τον Γιάννη Κότσιρα, μια ιστορική δουλειά της οποίας όλα τα τραγούδια έγιναν διαχρονικές επιτυχίες. Κορυφαία στιγμή της καριέρας του είναι η συνεργασία με το αμερικάνικο θρυλικό jazz συγκρότημα Spyro Gyra στις Η.Π.Α που απέδωσε το album Beyond The Light (Universal, 2000). Ενα album με παγκόσμια κυκλοφορία που ενώνει την αρχαία και παραδοσιακή ελληνική μουσική με το rock και την jazz/fusion. Το 2017 κυκλοφορεί το ιδιόρρυθμο κιθαρωδικό project με τον τίτλο ΣΚΙΑΘΟΣ | SKIATHOS, φόρος τιμής στο νησί καταγωγής του. Πρόκειται για μουσικές συνθέσεις και κιθαροπαιξίες τις οποίες ηχογράφησε πειραματικά, στο πατρικό του σπίτι με ένα κινητό τηλέφωνο και έναν εγγραφέα TASCAM. Ταυτόχρονα με τη μουσική καταγράφονται ήχοι της φύσης, ομιλίες, ανάσες, που λειτουργούν ως μια παράλληλη ηχητική (και όχι μόνο) δράση, διαμορφώνοντας «ένα αδιάσπαστο και αλληλοεπηρεαζόμενο σύνολο», όπως ο ίδιος το χαρακτηρίζει... Στα δύο cd, με τίτλο AXIOM (‘Άνοιξη - Πάσχα 2013 & 2014) και NO STRINGS ATTACHED (Καλοκαίρι 2015) αντίστοιχα, ακούγονται συνθέσεις με άτυπη δομή, «κουνημένες» αρμονίες και ιδιότροπες μελωδικές γραμμές. Έτσι προκύπτει η οργανική Aegean Jazz του Αντώνη Μιτζέλου: μουσική και παίξιμο από καρδιάς, προκλητικά απέριττη και ωμή, αυτοσχεδιαστική, με έντονο συναισθηματικό φορτίο, Ελληνική και παγκόσμια ταυτόχρονα. Τιμώντας και εορτάζοντας τη συμπλήρωση 170 χρόνων από τη γέννηση (1851) και 110 από το θάνατο (1911) του Αλεξάνδρου Παπαδιαμάντη, τα Χριστούγεννα του 2021 κυκλοφόρησε ένα νέο εμβληματικό έργο βασισμένο στο διήγημα του Αλέξανδρου Παπαδιαμάντη «Της Κοκκώνας το σπίτι» (του 1893) και τη μουσική του Αντώνη Μιτζέλου με τη δραματοποιημένη αφήγηση της Ασπασίας Τζιτζικάκη, τη φωνή και το σαντούρι της Στέλλας Βαλάση. (Ogdoo Music Group) «Η μουσική του Αντώνη Μιτζέλου αγκάλιασε και επένδυσε με τέτοιο τρόπο τον λόγο του κοσμοκαλόγερου της Πεζογραφίας, ώστε η συνύπαρξη των δυο Σκιαθιτών δημιουργών επί σκηνής να μας χαρίζει ένα εντυπωσιακό αντάμωμα του τώρα με το χθες, ένα μουσικό ταξίδι με πυξίδα τον απέριττο και ουσιώδη λόγο του Παπαδιαμάντη. Από αυτή την ένωση λόγου και μουσικής δημιουργήθηκαν νέοι «Σκιάθιοι ήχοι» που προκύπτουν, όπως τότε και τώρα, μέσα από τη γαλήνια παρατήρηση του ανθρώπινου και φυσικού τοπίου, με τρόπο λόγιο και λαϊκό μαζί. Ήχοι γήινοι και ρεμβώδεις, φωτεινοί και σκοτεινοί, καρτερικοί και συμπονετικοί, αισθαντικοί και τρυφεροί, βαθύτατα ελληνικοί άρα και οικουμενικοί».